R E L A C I O N
PËR 

PROJEKTLIGJIN “PËR DISA NDRYSHIME DHE SHTESA 

NË LIGJIN NR. 10032, DATË 11.12.2008, “PËR POLICINË E BURGJEVE””
Në kuadrin e masave legjislative dhe përgatitjes së programit të përgjithshëm të projekteve të Ministrisë së Drejtësisë, duke pasur parasysh zhvillimin dhe integrimin, si dhe Planin Kombëtar për Zbatimin e Marrëveshjes së Stabilizim-Asociimit, Ministria e Drejtësisë propozon disa shtesa dhe ndryshime në ligjin nr.10032, datë 11.12.2008, “Për Policinë e Burgjeve”, me qëllim krijimin e një shërbimi policor të burgjeve të qëndrueshëm, profesional, të bazuar në meritë, integritet moral dhe paanësi politike për garantimin e sigurimit të rendit dhe të sigurisë në institucionet e ekzekutimit të vendimeve penale (IEVP), në respektimin e të drejtave të njeriut dhe lirive themelore të të burgosurve. 

Ky projektligj është në përputhje me standardet e BE-së dhe praktikat më të mira. Më së fundi, Policisë së Burgjeve po i jepet statusi që meriton, i cili e mbron, e përforcon dhe e garanton në ushtrimin e veprimtarisë së përditshme dhe në zhvillimin e perspektivës së karrierës.

Projektligji përbëhet nga 26 nene.

Neni 1, i projektligjit, parashikon zgjerimin e objektit të ligjit aktual, nëpërmjet krijimit të një shërbimi të Policisë së Burgjeve, të qëndrueshëm, profesional, të bazuar në meritë, integritet moral dhe paanësi politike. Gjithashtu, objekt i ligjit do të jetë edhe përcaktimi i rregullave të njëjta për kushtet dhe procedurat e pranimit në Policinë e Burgjeve, për mënyrën e fillimit të marrëdhënies së punës, për zhvillimin e karrierës, për garantimin e të drejtave dhe përcaktimin e detyrimeve të punonjësve të Policisë së Burgjeve.

Neni 2 parashikon ndryshim të përkufizimeve ekzistuese, në funksion të qartësimit të përmbajtjes, si dhe shtimin e disa përkufizimeve për koncepte që përdoren gjerësisht në ligj, si “Punonjës i policisë së burgjeve”, “Masat për ruajtjen e rendit dhe sigurisë në IEVP” etj.

Neni 3 bën ndryshimin e titullit të dispozitës aktuale (neni 3) në përputhje me përmbajtjen e kësaj dispozite dhe propozohet në funksion të qartësimit të përmbajtjes së pikës 1 të nenit 3 të ligjit. Gjithashtu, është shtuar parashikimi sipas të cilit Policia e Burgjeve është pjesë e administratës publike. Ky propozim vjen si pasojë e mungesës së parashikimit të statusit të Policisë së Burgjeve në ligjin ekzistues, si dhe në përputhje me ligjin nr.90/2012, “Për organizimin dhe funksionimin e administratës shtetërore”.

Në nenin 4, të projektligjit, parashikohet organizimi i Policisë së Burgjeve në nivel qendror dhe në IEVP. Me qëllim fleksibilitetin dhe përshtatjen me nevojat e domosdoshme të diktuara, është parashikuar që organizimi dhe funksionim i Policisë së Burgjeve të bëhet me akte nënligjore..
Neni 5 trajton rastet e shoqërimit dhe transportit në burgjet e sigurisë së ulët nga Policia e Burgjeve ose nga kompania private e kontraktuar sipas legjislacionit në fuqi. Kjo është edhe një risi për sa i përket privatizimit të shërbimit të transportit për të dënuarit e sigurisë së ulët.

Neni 6, i projektligjit, bën një riformulim të nenit 12, të ligjit aktual, duke përcaktuar në mënyrë më të hollësishme detyrat e drejtorit të Policisë së Burgjeve.

Neni 7 parashikon miratimin e rregullores së personelit me akt nënligjor (me vendim të Këshillit të Ministrave), e cila do të përcaktojë rregullat dhe procedurat për marrëdhëniet e punës, trajnimit, ecurisë në karrierë dhe ndërprerjes së saj, në ndryshim nga parashikimi ligjor i mëparshëm, sipas të cilit rregullat dhe procedurat për marrëdhëniet e punës, trajnimin, ecurinë në karrierë dhe dhënien e masave disiplinore përcaktohen me urdhër të Ministrit të Drejtësisë.
Nenet 8 dhe 9, të projektligjit, rregullojnë mënyrën e trajtimit financiar të punonjësve të Policisë së Burgjeve, në përputhje me aktet ligjore e nënligjore në fuqi, për rastet kur, për arsye pune e shërbimi, pushimi vjetor nuk mund të jepet brenda vitit, si dhe për orët shtesë të punës e të shërbimit. Gjithashtu, duke qenë se gjatë veprimtarisë së funksionimit të shërbimeve të policisë, sidomos në IEVP-të dhe IV-të që janë larg qendrave urbane (Korçë, Krujë, Lushnjë, Berat i riu, dhe Lezhë), është konstatuar vështirësi në transportin e punonjësve të policisë, gjë që ka krijuar probleme në funksionimin e shërbimeve të policisë, sidomos në turnin e dytë e të tretë dhe për shkak të cenimit të integritetit të punonjësve të policisë gjatë lëvizjeve për të ardhur në shërbim dhe gjatë lënies së shërbimit, është parashikuar se punonjësve të Policisë së Burgjeve, të cilët janë të punësuar në IEVP-të që ndodhen larg qendrave të banimit, u garantohet transporti falas vajtje–ardhje nga vendi i punës vetëm për efekt shërbimi. Rregullat e hollësishme për mënyrën e organizimit dhe funksionimit të shërbimit do të përcaktohen me vendim të Këshillit të Ministrave, me propozimin e ministrit të Drejtësisë.

Neni 10 parashikon përparësinë për pranim në Policinë e Burgjeve të shtetasve që kanë përvojë pune në Policinë e Shtetit, Gardën e Republikës, Forcat e Armatosura dhe Shërbimin e Kontrollit të Brendshëm në Ministrinë e Drejtësisë. Njëkohësisht, mënyra e vlerësimit dhe ekuivalentimit të gradave të këtyre punonjësve do të përcaktohet me vendim të Këshillit të Ministrave. 

Propozimi i ketij neni është bërë me qëllim përcaktimin e mundësisë së rikthimit në karrierë dhe të përfshirjes në sistem të punonjësve të policisë, të shërbimeve të ngjashme si dhe përcaktimin e ekuivalentimit të gradave në rastet e ardhjes në sistem në shërbimet e Policisë së Burgjeve nga shërbime të ngjashme.

Nenet 11, 12 dhe 14, të projektligjit, parashikojnë ndryshimin e disa kritereve të përgjithshme për t’u pranuar në Policinë e Burgjeve të punonjësve dhe drejtorit, me synim seleksionimin sa më profesional të rekrutimit të tyre.
Neni 15 parashikon futjen e konceptit të përjashtimit nga Policia e Burgjeve, si dhe përcakton rastet e lirimit e të përjashtimit nga kjo polici.

Në nenin 16, të projektligjit, bëhet një riklasifikim i roleve në Policinë e Burgjeve, sipas hierarkisë, në:
a) punonjës i rolit zbatues, që përfaqëson rolin bazë të veprimit policor;

b) punonjës i rolit të mesëm, që përfaqëson drejtimin në institucione;

c) punonjës i rolit të lartë drejtues, që përfaqëson drejtimin qendror.

ç) drejtor i Policisë së Burgjeve.

Nenet 17 deri 25 të projektligjit, duke parë mangësitë e deritanishme në funksionimin e strukturës së Policisë së Burgjeve, sistemit të gradave dhe rolet, në mënyrë të përmbledhur parashikojnë:

Së pari, propozohet që veç tre niveleve të parashikuara, të shtohet si gradë edhe ajo e drejtorit të Policisë, pasi paraqet njëkohësisht funksion dhe gradë, duke zgjeruar kështu hapësirën e gradave dhe duke krijuar fleksibilitet në zbatimin e tyre për funksion. Drejtori i Policisë e lë këtë gradë kur largohet nga ky funksion.
Së dyti, duke marrë shkas nga disa pasaktësi dhe vështirësi në zbatimin praktik të tyre, është parashikuar që përcaktimi i gradave sipas funksioneve organike të bëhet me vendim të Këshillit të Ministrave.

Së treti, për sa i përket kohës së qëndrimit në gradë, është parashikuar që të shtohet me nga një vit vjetërsi më shumë kalimi nga një gradë në atë pasardhëse, kjo për shkak të funksioneve të reduktuara dhe përfundimit të shpejtë të karrierës. Kalimi nga grada e drejtuesit të parë në atë të drejtorit të Policisë të jetë pa afat.

Së fundi, në kuadër të përmirësimit të implementimit të ligjit për Policinë e Burgjeve, janë bërë ndërhyrje në disa shprehje e fjalë të disa neneve, në funksion të qartësimit të përmbajtjes, detajuar këto nen për nen në projektin e paraqitur për ndryshim.
Për sa më sipër, paraqesim këtë projektligj për shqyrtim e miratim në Kuvendin e Republikës së Shqipërisë.

